Bejaarde in hof oor vriendin se moordArgieffoto ŉ 84-jarige man het Vrydag in ŉ hof in Mpumalanga verskyn in verband met die moord op sy 45-jarige vriendin. “Die 84-jarige man het glo sy vriendin Donderdagaand omstreeks 19:50 in Vaalbank vermoor,” het sers. Gerald Sedibe, woordvoerder van die polisie, gesê. “Die vrou het glo by die verdagte gaan kuier en hy het gaan sigarette koop. Sy het alleen in die huis agtergebly. Toe hy terugkom, was sy beursie weg. Hy het haar daaroor uitgevra en sy het uiteindelik die beursie te voorskyn gebring en vir hom gegee.” Die man het ontdek dat R500 uit die beursie verdwyn het, en die twee het begin baklei. “Hy het glo ŉ mes gevat en die vrou aangeval. Paramedici is ontbied, maar die vrou is op die toneel dood verklaar.” Die man het in die Mbibane-landdroshof verskyn. Hy sal op 9 Desember weer in die hof verskyn om aansoek te doen om borgtog. Hy bly intussen in aanhouding.